Høyres Harald Knudsen mener sterke ordførere truer demokratiet
Da VG i juni ringte Høyres ordførerkandidat for å avtale et intervju, levnet han seg selv små sjanser i kampen mot «Finnmarks sterke mann», Ap-ordfører Alf E. Jakobsen, som har styrt Hammerfest siden 1999. I løpet av sommeren har Knudsen giret seg opp, og lover å kjempe hardt fram til valgdagen, men like fullt er han realist: – Alf har en solid posisjon på grunn av hans lange fartstid som ordfører. Han er en veldig grei og omsorgsfull person, så jeg skjønner at folk liker ham. Samtidig har han hatt det lett fordi det har vært gode tider med mye penger i kommunekassen, sier Knudsen til VG. – Problemet er at han har sittet så lenge at alle her sier «Alf vinner uansett». Det har ført til at mange ikke vil bidra i lokaldemokratiet. Det er vanskelig å få folk med i debatten og velgerne er apatiske, fortsetter han. Diskuter saken i sosiale medier under #vgvalg! Dagsferske meningsmålinger hver dag kl. 12.00 frem mot valget!Knudsen tar til orde for en ordning lik den de har for presidenter i USA, som kun kan sitte i to hele fireårs perioder. – Det er uheldig for demokratiet at ordførere kan sitte i mer enn to perioder. Vi ser at vi har en veldig lav valgdeltagelse, den var på bare 55 prosent sist. Folk tenker at det ikke er noen vits i å stemme. Jeg mener dette er noe man burde ta på alvor på landsbasis, for det gjelder i flere kommuner. Knudsen viser til undersøkelser som påpeker at i kommuner der samme ordfører sitter i mange år, så går valgdeltagelsen ned. Dette bekreftes av valgforsker Frank Aarebrot. – «Ordførereffekten» gir sterk drahjelp til et parti. Valgkampen blir mer intens når velgerne føler at noe står på spill, det er klart, sier Aarebrot. – Noen ordførere sitter veldig lenge, og får en sterk posisjon. Slik Høyres ordfører i Drammen har, slik Frp har det i Os, og slik det er for Ap i Hammerfest, fortsetter han. Aarebrot er skeptisk til å endre på systemet. – Sterke ordførere kan styrke en by, fordi de vil ha større mulighet til å drive lobbyvirksomhet mot rikspolitikere. Slike sterke ledere gir ulike partier en fordel i ulike byer, men det er velgerne som avgjør, sier han.Alf E. Jakobsen bare smiler over påstandene om at han er en trussel for lokaldemokratiet. – Jeg synes det er spesielt hvis man skal endre ordførerjobben til en form for åremål. Han Harald er en sympatisk kar, som nok kommer inn i kommunestyret, men han skal kjempe hardt for å ta ordførerjobben, sier Jakobsen. – Høyre får trøste seg med at jeg har lovet kona å gi meg om fire år. De to toppkandidatene for byens to største partier deler bekymring for hvordan fallende olje- og gasspriser vil påvirke byen, men har ulikt syn på regjeringens forslag om å endreeiendomsskatten på næringsvirksomhet – noe Jakobsen mener vil ruinere kommuneøkonomien. – Eiendomsskatt på næring må diskuteres, fordi det hemmer vekst. Ap er for fokuserte på olje- og gass, og glemmer andre næringer. Men det er klart at kommuneøkonomien må få andre midler om eiendomsskatten kuttes – hvis ikke blir det en katastrofe for flere byer, sier Knudsen.Redaktør i Finnmarks Dagblad, Arne Reginiussen, levner Knudsen og Høyre omtrent null sjanser til å vinner valget. – Vinneren blir nok helt klart Arbeiderpartiet og Alf E. Jakobsen. Det har blitt så de andre partiene bare går og venter på når han skal gi seg. Spørsmålet er mer med hvor stor margin de vinner, men den blir nom stor i år også, sa Reginiussen i en valgsending på VGTV.
Høyres Harald Knudsen mener lokaldemokratiet svekkes av sterke ordførere som sitter i årevis.